Prezidentimiz yengil sanoat loyihalari bilan tanishdi

09.11.2017
Davlatimiz rahbari Samarqand shahridagi sobiq liftsozlik zavodi hududida tashkil etilgan sanoat majmuasida boʻlib, viloyatda amalga oshirilayotgan yengil sanoat loyihalari bilan tanishdi.
Shavkat Mirziyoyev viloyatdagi korxonalarida ishlab chiqarilgan yengil sanoat mahsulotlari namunalarini koʻzdan kechirdi.
Prezidentimizning shu yil 14-15-aprel kunlari viloyatga tashrifi chogʻida berilgan topshiriqlar asosida 2017-2018-yillarda amalga oshirilishi moʻljallangan 19 loyiha boʻyicha izchil ishlar olib borilayotir.
“Sam Rafoat tekstil”, “8-mart”, “Iman teks”, “Samarqand Yevro Aziya tekstil”, “Amin invest interneyshnl”, “Maroqand sifat” kabi korxonalarda tayyorlanayotgan tikuv-trikotaj mahsulotlari, boʻyalgan trikotaj mato, kiyim-kechaklar ichki bozordan tashqari eksportga ham yoʻnaltirilmoqda. Bu korxonalar salohiyatini oshirish, qoʻshimcha ish oʻrinlari yaratish imkonini berayotir.
Ayni paytda Pastdargʻom, Samarqand, Bulungʻur, Oqdaryo tumanlaridagi qator korxonalarda yangi loyihalar ustida ishlar olib borilayotir. Natijada jinsi mato, jinsidan tayyor kiyim-kechak, yangi turdagi vilvet, mebel gazlamalari, aralash va sintetik matolar ishlab chiqarish hajmi kengayadi.
Prezidentimiz sohada yaratiladigan har bir ishchi oʻrni muhim ekani, bu korxonalar istiqbolini belgilash va aholini doimiy ish bilan ta’minlashda alohida ahamiyat kasb etishini ta’kidladi.
Shu yerda terini qayta ishlash, charm-poyabzal ishlab chiqarish boʻyicha amalga oshirilayotgan ishlar haqida ham ma’lumot berildi.
Davlatimiz rahbari “Ideal Yelektroluks” O‘zbekiston-Turkiya qoʻshma korxonasida ishlab chiqarilayotgan maishiy texnika jihozlari, “Sino” aksiyadorlik jamiyatida tayyorlanayotgan muzlatkich va sovutkichlarni  koʻzdan kechirib, mahsulotlarni tashqi bozorga yoʻnaltirish, eksport imkoniyatlarini oshirish yuzasidan topshiriqlar berdi.